Datasets:

Svngoku

/

kikongo-bible-asr

like 2

Ntangu beno ta kuma, beno ta kuta bantu yina kele ve ti bangindu ya mbi, mpi insi kele nene. Nzambi me pesa yo na maboko na beno, kisika yina me konda ve ata kima mosi yina kele na ntoto.

Ebuna babakala ya dibuta ya bantu ya Dani yina yilamaka sambu na bitumba, katukaka na Sora ti Eshetaole.

Bo tombukaka mpi salaka camp na Kiriati-yearimi na Yuda. Yo yina bo ke bingaka kisika yango, ya kele na westi ya Kiriati-yearimi, nde Mahane-dani tii bubu yai.

Katuka kuna, bo kwendaka na ntoto ya bangumba ya Efrayimi mpi bo kumaka na nzo ya Mika.

Ebuna babakala tanu yina kwendaka kutala insi ya Layishi na mayele tubilaka bampangi na bo nde: Keti beno me zaba nde na kati ya banzo yai kele na efodi, biteki ya terafimi, kiteki ya kibende, ti kiteki ya nkaka? Beno yindula mambu yina beno fwete sala.

Yo yina bo telamaka pana mpi kwendaka na nzo ya mwana-bakala yina ya Mulevi pene-pene ya nzo ya Mika, mpi bo yulaka yandi kana yandi kele mbote.

Na ntangu yina, babakala ya Dani 600, yina vandaka ya kuyilama sambu na bitumba, telamaka na munoko ya kielo.

Babakala tanu yina kwendaka sambu na kutala insi na mayele kotaka na kati sambu na kubaka kiteki, efodi, biteki ya terafimi, ti kiteki ya kibende. (Nganga-nzambi vandaka me telama na munoko ya kielo ti babakala yina vandaka ya kuyilama sambu na bitumba.)

Bo kotaka na nzo ya Mika mpi bo bakaka kiteki, efodi, biteki ya terafimi, ti kiteki ya kibende. Nganga-nzambi tubilaka bo nde: Inki beno ke sala?

Kansi bo tubilaka yandi nde: Vanda pima. Kutuba ve ata kima mosi, mpi kwisa ti beto sambu na kuvanda tata mpi nganga-nzambi na beto. Inki me luta mbote, kuvanda nganga-nzambi na nzo ya muntu mosi, to kukuma nganga-nzambi na dikanda mpi na dibuta mosi na Izraele?

Yo yina nganga-nzambi waka kiese, mpi yandi bakaka efodi, biteki ya terafimi, ti kiteki mpi yandi kwendaka ti bantu yina.

Ebuna bo balukaka sambu na kulanda kusala nzietelo na bo, mpi bo tulaka bana, bitwisi, ti bima ya ntalu na ntwala na bo.

Bo kumaka mwa ntama ti nzo ya Mika ntangu bantu yina vandaka kuzinga na banzo yina vandaka pene-pene ya nzo ya Mika vukanaka kisika mosi, ebuna bo landaka bantu ya Dani mpi kutaka bo.

Ntangu bo bingaka bantu ya Dani na ndinga ya ngolo, bantu ya Dani balukaka sambu na kutala bo mpi bo tubilaka Mika nde: Inki mambu? Sambu na nki beno me vukana kisika mosi?

Yandi tubaka nde: Beno me baka banzambi na mono yina mono salaka, beno me kwenda mpi ti nganga-nzambi. Inki kima mono me bikala ti yo? Ebuna inki mutindu beno lenda yula mono nde, ‘Inki mambu?’

Bantu ya Dani vutulaka nde: Kumatisila beto ve ndinga kana ve bantu ya makasi ta nwanisa nge, ebuna nge ti bantu ya nzo na nge ta fwa.

Ebuna bantu ya Dani landaka kusala nzietelo na bo mpi sambu Mika monaka nde bo lutaka yandi na ngolo, yandi balukaka mpi vutukaka na nzo na yandi.

Na nima ya kubaka bima yina Mika salaka, mpi nganga-nzambi na yandi, bo kwendaka na Layishi, na bantu ya ngemba mpi yina ke vandaka ve ti bangindu ya mbi. Bo fwaka bo na mbele ya bitumba mpi yokaka mbanza yina tiya.

Kuvandaka ve ata ti muntu mosi sambu na kugulusa yo, sambu yo vandaka ntama ti Sidoni, bo vandaka ve na bangwisana ata ti bantu ya nkaka mpi yo vandaka na muwanda ya Bete-rehobi. Ebuna bo tungaka diaka mbanza yina mpi zingaka na kati.

Diaka, bo pesaka mbanza yina zina Dani, zina ya tata na bo Dani, yina Izraele butaka. Kansi zina ya ntete ya mbanza yina vandaka Layishi.

Na nima, bantu ya Dani tedimisaka kiteki yango sambu na bo mosi, mpi Yonatani, mwana ya Gershomi, mwana ya Moize, ti bana na yandi ya babakala kumaka banganga-nzambi na dikanda ya bantu ya Dani tii na kilumbu yina bo nataka bantu ya insi yina na insi ya nzenza.

Ebuna bo tedimisaka kiteki yina Mika salaka, mpi yo bikalaka kuna bilumbu yonso yina nzo ya Nzambi ya kieleka vandaka na Shilo.

Na bilumbu yina, na ntangu ntotila vandaka ve na Izraele, Mulevi mosi yina vandaka kuzinga na ntangu yina na kisika mosi ya ntama ya ntoto ya bangumba ya Efrayimi bakaka nkento mosi ya Betelemi na Yuda na kuvanda makangu na yandi.

Kansi makangu na yandi vandaka ve ya kwikama na yandi, ebuna makangu yina bikisaka yandi sambu na kukwenda na nzo ya tata na yandi na Betelemi na Yuda. Yandi bikalaka kuna bangonda iya.

Ebuna bakala na yandi landaka yandi sambu na kundimisa yandi na kuvutuka bakala yina kwendaka ti nsadi na yandi ya bakala mpi bampunda zole. Yo yina nkento yina kotisaka bakala yina na nzo ya tata na yandi. Ntangu tata ya nkento yina monaka bakala yina, yandi waka kiese na kukutana ti yandi.

Yo yina bokilo na yandi, tata ya mwana-nkento yina, ndimisaka yandi na kubikala ti yandi bilumbu tatu ebuna bo diaka, bo nwaka, mpi yandi lalaka kuna.

Na kilumbu ya iya, ntangu bo telamaka na suka-suka sambu na kukwenda, tata ya mwana-nkento yina tubilaka bokilo na yandi nde: Dia mwa kima sambu yo pesa nge ngolo, na nima nge lenda kwenda.

Yo yina bo vandaka, ebuna bo zole diaka mpi nwaka kisika mosi na nima tata ya mwana-nkento yina tubilaka bakala yina nde: Pardo, lala mpimpa yai mpi wa kiese.

Ntangu bakala yina telamaka sambu na kukwenda, bokilo na yandi landaka kubondila yandi, yo yina yandi lalaka diaka mpimpa yina.

Na kilumbu ya tanu, ntangu yandi telamaka na suka-suka sambu na kukwenda, tata ya mwana-nkento yina tubaka nde: Pardo, dia mwa kima sambu yo pesa nge ngolo. Ebuna bo sukininaka tii kuna nkokila bwaka, mpi bo zole landaka kudia.

Ntangu bakala yina telamaka sambu na kukwenda ti makangu na yandi mpi nsadi na yandi, bokilo na yandi, tata ya mwana-nkento yina, tubilaka yandi nde: Tala! Mpimpa ke zola kubwa. Mono ke bondila beno, beno lala. Ntangu me yantika kudinda. Lala awa mpi wa kiese. Mbasi beno lenda telama na suka-suka sambu na kusala nzietelo mpi kukwenda na nzo na nge.

Kansi, bakala yina zolaka ve kulala kuna mpimpa ya nkaka, yo yina yandi telamaka mpi salaka nzietelo tii na Yebusi, disongidila, Yeruzalemi. Yandi vandaka ti bampunda na yandi zole yina vandaka ya kuyidika, ti makangu na yandi, mpi ti nsadi na yandi.

Ntangu bo kumaka pene-pene ya Yebusi, nsemo ya ntangu yantikaka kumana. Yo yina nsadi tubilaka mfumu na yandi nde: Keti beto fwete telama na mbanza yai ya bantu ya Yebusi mpi kulala awa?

Kansi mfumu na yandi tubilaka yandi nde: Beto fwete telama ve na mbanza ya banzenza yina kele ve bantu ya Izraele. Beto ta kwenda tii na Gibea.

Ebuna yandi tubilaka nsadi na yandi nde: Kwisa beto meka kukuma na kisika mosi na kati ya bisika yina beto ta lala kuna yo vanda na Gibea to na Rama.

Yo yina bo landaka kusala nzietelo na bo, mpi ntangu yantikaka kudinda ntangu bo kumaka pene-pene ya Gibea ya Benyamini.

Ebuna bo telamaka kuna mpi kotaka sambu na kulala na Gibea. Ntangu bo kotaka, bo vandaka me vanda na bala-bala ya nene ya mbanza yina, kansi ata muntu mosi ve kotisaka bo na nzo na yandi sambu na kulala.

Nsuka-nsuka na nkokila yina, mbuta-muntu mosi katukaka na kisalu na yandi na bilanga. Yandi vandaka muntu ya ntoto ya bangumba ya Efrayimi, mpi yandi vandaka kuzinga na Gibea tuka mwa ntangu kansi bantu yina vandaka kuzinga na mbanza yina vandaka bantu ya Benyamini.

Ntangu yandi talaka mpi monaka na bala-bala ya nene ya mbanza muntu yina ya ke sala nzietelo, mbuta-muntu yina tubaka nde: Nge ke kwenda na wapi, mpi nge me katuka na wapi?

Yandi vutulaka nde: Beto me katuka na Betelemi na Yuda mpi beto ke kwenda na kisika mosi ya ntama ya ntoto ya bangumba ya Efrayimi, kisika mono me katukaka. Mono kwendaka na Betelemi na Yuda, mpi mono ke kwenda na nzo ya Yehowa, kansi ata muntu mosi ve me nata mono na nzo na yandi.

Beto kele na matiti mpi madia ya bambisi ya kufwana sambu na bampunda na beto, mpi mampa ti vinu sambu na mono, sambu na nkento, mpi sambu na nsadi na beto. Ata kima mosi ve me konda.

Kansi mbuta-muntu yina tubaka nde: Ngemba kuvanda na beno! Bika mono sadisa beno na konso kima yina beno kele na yo mfunu. Kansi beno lala ve na bala-bala ya nene.

Yo yina mbuta-muntu yina kotisaka yandi na nzo na yandi mpi pesaka bampunda madia. Ebuna bo yobisaka makulu na bo, bo diaka mpi bo nwaka.

Ntangu bo vandaka kuwa kiese, babakala ya nkaka ya kukonda mfunu ya mbanza yina ziungaka nzo mpi bo vandaka kubula na kielo, ebuna bo landaka kutuba na mbuta-muntu yina vandaka munkwa-nzo nde: Basisa muntu yina me kota na nzo na nge, sambu beto vukisa nitu ti yandi.

Ebuna munkwa-nzo basikaka na nganda mpi tubilaka bo nde: Ve, bampangi na mono, beno sala ve mambu ya mbi. Pardo, muntu yai kele munzenza na nzo na mono. Beno sala ve diambu yai ya nsoni.

Mwana na mono ya nkento ya kele mwense mpi makangu ya muntu yai, bo yai. Bika nde mono basisa bo, ebuna beno lenda pesa bo nsoni kana yo ke lomba nde beno sala yo. Kansi beno fwete sala ve diambu yai ya nsoni na muntu yai.

Kansi babakala yina wilaka yandi ve, yo yina bakala yina bakaka makangu na yandi mpi basisilaka bo yandi na nganda. Bo ladisaka makangu yina na kingolo-ngolo mpi bebisaka yandi mpimpa ya mvimba tii na suka. Ebuna bo yambulaka yandi na suka-suka.

Na suka-suka, nkento yina kwisaka mpi bwaka na ntoto na munoko ya kielo ya nzo ya bakala yina, kisika mfumu na yandi vandaka, ebuna yandi lalaka pana tii na suka.

Ntangu mfumu na yandi telamaka na suka mpi kangulaka bakielo ya nzo sambu na kuyantika diaka nzietelo na yandi, yandi monaka nkento yina, makangu na yandi, me lala na munoko ya nzo maboko na kielo.

Ebuna bakala yina tubilaka yandi nde: Telama beto kwenda. Kansi ata muntu mosi ve pesaka mvutu. Ebuna bakala yina tulaka mwana-nkento yina na zulu ya mpunda mpi kwendaka ti yandi na nzo na yandi.

Ntangu bakala yina kumaka na nzo na yandi, yandi bakaka mbele, yandi bakaka makangu na yandi, mpi zenga-zengaka yandi bitini-bitini, na bitini 12, ebuna yandi tindaka kitini mosi-mosi na konso teritware ya Izraele.

Bantu yonso yina monaka yo tubaka nde: Diambu ya mutindu yai me salamaka ntete ve mpi me monanaka ntete ve yantika kilumbu yina bantu ya Izraele basikaka na insi ya Ezipte tii bubu yai. Beno yindulula yo, beno vukana, mpi beno songa beto inki beto fwete sala.

Ebuna wanzio ya Yehowa katukaka na Gilgale mpi tombukaka na Bokimi mpi tubaka nde: Mono basisaka beno na Ezipte mpi nataka beno na insi yina mono zengaka kieleka na ba-nkaka na beno. Diaka, mono tubaka nde, ‘Mono ta fwa ve ata fioti kuwakana na mono ti beno.

Kansi beno, beno fwete sala ve kuwakana ti bantu yina ke zingaka na insi yai mpi beno fwete bwisa bamesa-kimenga na bo.’ Kansi beno me lemfukila ve ndinga na mono. Sambu na nki beno me sala diambu yai?

Yo yina, mono mpi tubaka nde, ‘Mono ta kula bo ve na ntwala na beno, ebuna bo ta kanga beno na mutambu mpi banzambi na bo ta pukumuna beno.’

Ntangu wanzio ya Yehowa tubilaka bantu yonso ya Izraele mambu yai, bo yantikaka kudila ngolo.

Yo yina, bo pesaka kisika yina zina Bokimi mpi bo pesaka Yehowa bimenga kuna.

Ntangu Yozue songaka bantu na kukwenda, konso muntu ya Izraele kwendaka na ntoto na yandi yina vandaka dikabu na yandi sambu na kubaka ntoto.

Bantu landaka kusadila Yehowa na bilumbu yonso ya Yozue mpi na bilumbu yonso ya bankuluntu yina bikalaka na luzingu na nima ya Yozue mpi yina monaka mambu yonso ya nene yina Yehowa salaka sambu na Izraele.

Na nima Yozue mwana ya Nuni, nsadi ya Yehowa, fwaka ti bamvula 110.

Ebuna bo zikaka yandi na teritware ya dikabu na yandi na Timnati-heresi, na ntoto ya bangumba ya Efrayimi, na nordi ya Ngumba ya Gaashi.

Bo vukisaka ndonga ya bantu yina yonso ti ba-nkaka na bo, mpi ndonga ya nkaka ya bantu basikaka na nima, yina zabaka ve Yehowa mpi mambu yina yandi salaka sambu na Izraele.

Bantu ya Izraele salaka mambu ya mbi na meso ya Yehowa mpi sadilaka Babaale.

Na mutindu yina, bo yambulaka Yehowa, Nzambi ya batata na bo, yina basisaka bo na insi ya Ezipte. Bo landaka banzambi ya nkaka, banzambi ya bantu yina vandaka na nziunga na bo, bo fukiminaka bo mpi bo pesaka Yehowa makasi.

Bo yambulaka Yehowa mpi bo sadilaka Baale ti biteki ya Ashtoreti.

Ebuna Yehowa wilaka Izraele makasi ya ngolo, yo yina yandi pesaka bo na maboko ya miyibi yina botulaka bima na bo. Yandi tekaka bo na maboko ya bambeni yina vandaka na nziunga na bo, ebuna bo kukaka diaka ve kununga bambeni na bo.

Konso kisika yina bo vandaka kukwenda, diboko ya Yehowa vandaka kunwanisa bo mpi kunatila bo mpasi, kaka mutindu Yehowa tubaka mpi kaka mutindu Yehowa zengaka kieleka na ntwala na bo, ebuna bo vandaka na mpasi mingi.

Ebuna Yehowa vandaka kubasisa bazuzi yina vandaka kugulusa bo na maboko ya bantu yina vandaka kuyiba bo.

Kansi bo buyaka nkutu kuwila bazuzi yina, mpi bo vandaka kusala kindumba ti banzambi ya nkaka mpi kufukimina bo. Bo yambulaka nswalu nzila yina ba-nkaka na bo landaka, bayina lemfukilaka bantuma ya Yehowa, kansi bo, bo salaka yo ve.

Konso ntangu yina Yehowa vandaka kubasisila bo bazuzi, Yehowa vandaka kuvanda ti zuzi yina mpi yandi vandaka kugulusa bo na maboko ya bambeni na bo na bilumbu yonso ya zuzi yina sambu Yehowa vandaka kuwa mawa mutindu bo vandaka kudila sambu na bantu yina vandaka kuniokula bo mpi bayina vandaka kusadila bo mambu na mutindu ya mbi.

Kansi kana zuzi yina kufwa, bo vandaka kusala diaka mambu ya mbi kuluta ba-nkaka na bo na mutindu bo vandaka kulanda banzambi ya nkaka, kusadila bo mpi kufukimina bo. Bo yambulaka ve mambu na bo mpi kikalulu na bo ya ntu-ngolo.

Nsuka-nsuka Yehowa wilaka Izraele makasi ya ngolo, mpi yandi tubaka nde: Sambu dikanda yai me fwa kuwakana na mono yina mono songaka ba-nkaka na bo na kuzitisa mpi bo me lemfukila mono ve,

mono ta kula ve na ntwala na bo ata dikanda mosi yina Yozue bikisaka ntangu yandi fwaka.

Yo ta vanda sambu na kumeka Izraele sambu na kuzaba kana bo ta landa nzila ya Yehowa mpi ta tambula na kati na yo mutindu batata na bo tambulaka.

Yo yina Yehowa bikaka nde makanda yina kulanda kuzinga. Yandi kulaka bo ve nswalu mpi yandi pesaka bo ve na maboko ya Yozue.

Yo yina, bantu yonso ya Izraele basikaka katuka na Dani tii na Bere-sheba, mpi katuka na insi ya Gileadi, mpi kimvuka ya mvimba ya bantu vukanaka na bumosi na ntwala ya Yehowa na Mispa.

Ebuna bamfumu ya bantu mpi makanda yonso ya Izraele kwendaka na dibundu ya bantu ya Nzambi—basoda ya ke tambulaka na makulu, bayina vandaka ti bambele ya bitumba.

Bantu ya Benyamini waka nde bantu ya Izraele tombukaka na Mispa.

Ebuna bantu ya Izraele tubaka nde: Beno songa beto, inki mutindu diambu yai ya mbi kibeni me salama?

Ebuna bakala yina ya Mulevi, bakala ya nkento yina bo fwaka, vutulaka nde: Mono kwisaka na Gibea ya Benyamini ti makangu na mono sambu na kulala.